efsyn.gr

Η παραίτηση της Δήμητρας-Ινέζ Αγγελή-Λυκούδη από τη θέση της εντεταλμένης δημοτικής συμβούλου για το Παιδί έγινε δεκτή πριν από δύο ημέρες από το Δήμαρχο Αθηναίων, Κώστα Μπακογιάννη. Όμως, η απομάκρυνσή της από τη θέση ευθύνης που κατείχε στο δήμο «κράτησε μόνο μια μέρα» καθώς σήμερα έγινε γνωστό -όπως καταγγέλλει η «Ανοιχτή Πόλη»- ότι έχει τοποθετηθεί στην έμμισθη θέση της προέδρου της διαδημοτικής εταιρείας «Αθηναϊκό Αέριο Α.Ε.».

Η αντιπολιτευόμενη παράταξη του δήμου Αθηναίων δεν έκρυψε την «έκπληξή» της, σχολιάζοντας πως «προφανώς κάποιοι θεωρούν ότι οι Αθηναίοι είναι χρυσόψαρα!».

Είχε προηγηθεί η αποκάλυψη-υπενθύμιση για την συμμετοχή της -ως εκλεγμένη κοινοτική σύμβουλος- σε συγκέντρωση το 2011 με τον Ηλία Κασιδιάρη και την Χρυσή Αυγή. Συγκέντρωση που κατέληξε σε ένα ρατσιστικό πογκρόμ με δεκάδες τραυματίες. Η «δράση» αυτή οδήγησε στην καταγγελία του επικεφαλής της δημοτικής παράταξης «Ανοιχτή Πόλη», Νάσου Ηλιόπουλου, την παρέμβαση του επικεφαλής της δημοτικής παράταξης «Ανταρσία στις γειτονιές της Αθήνας», Πέτρου Κωνσταντίνου, και τελικά την απόφαση του Κώστα Μπακογιάννη να κάνει αποδεκτή την παραίτηση της.

«Η επιλογή σας να την τοποθετήσετε εκ νέου σε θέση ευθύνης, συνεπάγεται ότι παρέχετε πολιτική κάλυψη στην κυρία Λυκούδη και τις ρατσιστικές της αντιλήψεις. Εκτιμούμε ότι προχωρήσατε στο ατόπημα αυτό σε μια προσπάθεια διατήρησης των εσωτερικών ισορροπιών με τους ακραίους της παράταξής σας» σημειώνει η «Ανοιχτή Πόλη» απευθυνόμενη στο δήμαρχο Αθηναίων και ευχόμενη με ειρωνική διάθεση «καλή επιτυχία στη διαχείριση των ανθρώπων που επιλέξατε να στελεχώσουν το πολυδιαφημισμένο "πολυσυλλεκτικό" σας ψηφοδέλτιο».

Η αντιπολιτευόμενη παράταξη δηλώνει πως την απασχολεί «η μηδενική ανοχή που οφείλει να δείχνει ο Δήμος Αθηναίων σε ρατσιστικές και μισαλλόδοξες απόψεις» και με έμφαση δηλώνει πως «το θέμα δεν θα κλείσει εδώ».

Σε έντονο ύφος η απάντηση Μπακογιάννη

Η νέα δημοτική αρχή της Αθήνας «δεν δέχεται μαθήματα δημοκρατικότητας, ούτε νοθεύει το ξεκάθαρο μήνυμα κατά του μίσους και της μισαλλοδοξίας που καθημερινά προσπαθούμε με όλα τα μέσα να εκπέμψουμε» δήλωσε ο Κ. Μπακογιάννης, απαντώντας για το θέμα.

Αφού κατηγορεί τον κ. Ηλιόπουλο πως «κυνηγάει φαντάσματα» και μιλά για «φτηνά πολιτικά παιχνίδια» και «ανθρωποφαγία», ο κ. Μπακογιάννης τονίζει ότι «η κυρία Λυκούδη δεν είναι Χρυσαυγίτισσα. Το αποδεικνύει η συνολική πορεία της στο Δήμο Αθηναίων και άλλωστε, αν ήταν, δεν θα βρισκόταν ποτέ στην παράταξή μας».

Σε ανάλογο ύφος ο δήμαρχος, απευθυνόμενος στον κ. Ηλιόπουλο, ανέφερε ότι «ξέρει και ο ίδιος ότι η Ινές Δήμητρα Αγγελή- Λυκούδη είναι μια αξιόλογη δημοτική σύμβουλος και μία μαχητική πολύτεκνη μάνα που είχε την ευαισθησία να παραιτηθεί από ευθιξία, από τη θέση της εντεταλμένης Συμβούλου για το παιδί, για λόγους συμβολικούς».

Σε ό,τι αφορά την εκλογή της στη θέση της προέδρου της «Αθηναϊκό Αέριο Α.Ε», αυτό έγινε, σημειώνει ο κ. Μπακογιάννης, «με ψήφους εκπροσώπων και άλλων τεσσάρων δήμων, αφού προηγουμένως είχε ψηφιστεί και από την παράταξη του κ. Ηλιόπουλου στο Δημοτικό Συμβούλιο της Αθήνας. Σήμερα, ζητά πάλι την απομάκρυνσή της».